# Vedrørende overføring av personopplysninger til tredjeland

**Schrems II-dommen**

16. juli avsa EU-domstolen en prinsipielt viktig dom om overføring av personopplysninger mellom EU/EØS og USA, også kalt Schrems II-dommen. Dommen konkluderer med at Privacy Shield som overføringsgrunnlag mellom virksomheter i EU/EØS og USA, er ugyldig. EU-domstolen begrunner avgjørelsen med at Privacy Shield ikke gir tilstrekkelig rettsikkerhetsgarantier mot amerikanske myndigheter sine overvåkninglover.

Alle virksomheter må nå vurdere hvordan de fortsatt kan bruke leverandører eller underleverandører som tidligere har vært sertifisert i henhold til Privacy Shield og få på plass et alternativt rettslig grunnlag for overføring. Også bruk av andre overføringsgrunnlag til tredjeland, som EU-kommisjonens standardbestemmelser («Standard Contractual Clauses»), berøres som følge av dommen. Bruk av EU-kommisjonens standardbestemmelser er i prinsippet fortsatt tillatt, men det må gjennomføres en vurdering av om beskyttelsesnivået som oppnås, reelt sett er tilsvarende som i EU/EØS, samt hvilke sikkerhetstiltak som eventuelt må settes inn.

Som følge av denne endringen skal alle våre databehandlere og underdatabehandlere kartlegges og gjennomgås med henblikk på overføring av personopplysninger til tredjeland, samt hvilke overføringsgrunnlag som ligger til grunn.

Som tiltak ber vi våre leverandører om å beskrive hva dere gjør videre for å etablere et gyldig overføringsgrunnlag. Merk at dette også omfatter deres bruk av eventuelle underleverandører i tredjeland.

**Gyldig overføringsgrunnlag**

På bakgrunn av dette ber vi om en snarlig tilbakemelding om hvorvidt det skjer en overføring av personopplysninger til tredjeland, det vil si land utenfor EU/EØS. Vi presiserer at dette gjelder overføringer som skjer i regi av dere som leverandør og/eller eventuelle underleverandører.

Dersom slik overføring skjer, ber vi også om en tilbakemelding på hvilket gyldig overføringsgrunnlag overføringen er basert på. Dersom overføringsgrunnlaget er basert på Privacy Shield, ber vi om en tilbakemelding på hva dere gjør for å etablere et gyldig overføringsgrunnlag til tredjeland.

**EU-domstolens tilleggskrav**

Dersom det allerede foreligger en Standard Contract Clauses (SCC) som overføringsgrunnlag oppstiller EU-domstolen også et tilleggskrav om at behandlingsansvarlig må undersøke hvorvidt beskyttelsesnivået *faktisk* er tilsvarende som i EØS. På bakgrunn av dette ber vi om en snarlig tilbakemelding på følgende:

* En vurdering av hvorvidt SCC overholdes
* En redegjørelse for hvorvidt det finnes overvåkingslover eller andre lover som gir myndighetene i tredjeland uforholdsmessig stor adgang til dataene
* En vurdering av hvordan den registrertes rettigheter vil kunne ivaretas i praksis.

For mer informasjon, se Datatilsynets sider <https://www.datatilsynet.no/aktuelt/aktuelle-nyheter-2020/sos-om-nye-regler-for-overforing/>